सुलभ ने कमाल का काम किया है। घर में रच दिया है पूरी ग़ज़ल को । मां पिता भाई भाभी और पत्‍नी को और घर को केन्‍द्र में रख कर खूब ग़ज़ल कही है। कुछ मुझको है कमाना, कुछ तुमको है जुटाना, वाह भारतीय गृहस्‍थी का एक सुदंर चित्रण। कमाना और जुटाना यह दो ही तो होते हैं। यदि इन दोनों में सामंज्‍स्‍य हो जाए तो फिर तो जीवन स्‍वर्ग बन ही जाएगा। पैरों में रच महावर और पीली साडी़ पहनने वाले शेर में माथे पर जो अंचरा रखा गया है वह सादगी और भोलेपन से दिल में उतर गया है। और परिवार का शेर मां हैं पिता है भैया भाभी से घर भरा है में पत्‍नी को अपने ससुराल को ही मायका मान लेने की जो सलाह है वह भी मन को भा गई। सुलभ ने बहुत ही अलग प्रकार की ग़ज़ल कही है। वाह वाह वाह। कमाल की ग़ज़ल ।